Arlington-dag beïndruk met kleure, geure en demonstrasies - Bladsy 6
Nuusflitse – Junie 2019 - Arlington-dag beïndruk met kleure, geure en demonstrasies
"Die omvang en grootte van die demonstrasies is iets wat ek nog nie beleef het nie. Die kleure en geure van die verskillende trekkers en stropers was iets om te sien." Só sê Waldo van Niekerk, Voorsitter van Vrystaat Landbou (VL) se Jongboer-komitee, oor 'n suksesvolle dag vol akkerbou-demonstrasies wat in Arlington gehou is.
Volgens hom was die tegnologie, waaraan landbouers op 13 Junie 2019 blootgestel is, uitstaande. Dié dag, wat deur Agri Arlington in samewerking met VL se Jongboere aangebied is, is 'n hoogtepunt op die landbou-kalender. Dit sluit praktiese demonstrasies van onder meer stropers, balers, trekkers, spuite, planters en laaigrawe in. Boonop was daar vanjaar ietsie ekstra, met verskeie bees- en skaaprasse wat te sien was.
"Die dag is beslis soos Herman (Janse van Rensburg) sê. Jy sien die tegnologie in die vorm van trekkers en stropers by Nampo, maar by die Arlington-dag kan jy werklik in die veld deur demonstrasies sien wat hulle kan doen," sê Van Niekerk. Janse van Rensburg, VL se Jongboer van die Jaar vir 2019, en Agri Arlington het die dag gereël.
Van Niekerk sê die teenwoordigheid van skaap- en beesrasse, as nuwe toevoeging tot die dag, was ook suksesvol.
Die bekende landbou-ekonoom Prof Johan Willemse was 'n spreker en het sy kennis oor landboumarkte oudergewoonte op sy unieke manier gedeel.
Volgens Van Niekerk was dit 'n voorreg vir VL se jongboere om deel hiervan te kon wees. "Herman-hulle het ons jongboere 'n groot guns bewys deur ons te betrek. Sodoende kon ons ook voordeel daaruit trek deur 'n gedeelte van die geld wat aan Vrystaat Landbou se jongboere gaan. Ons is dankbaar daarvoor."